RÅDETS RESOLUTION af 29. juni 1995 om en ensartet og effektiv gennemførelse af fællesskabsretten og om sanktioner i tilfælde af overtrædelse af dens bestemmelser vedrørende det indre marked (95/C 188/01)

RÅDET FOR DEN EUROPÆISKE UNION,

som henviser til traktaten om oprettelse af Det Europæiske Fællesskab,

som henviser til erklæring (nr. 19) om gennemførelsen af fællesskabsretten, der blev vedtaget på konferencen mellem repræsentanterne for medlemsstaternes regeringer den 7. februar 1992, og som er knyttet til slutakten til traktaten om Den Europæiske Union,

som henviser til Rådets resolution af 7. december 1992 om den praktiske gennemførelse af det indre marked (1),

som henviser til meddelelse fra Kommissionen til Rådet af 22. december 1993: »Optimering af det indre marked - det strategiske program« (2),

som henviser til Rådets resolution af 16. juni 1994 om udbygning af det administrative samarbejde i forbindelse med gennemførelsen og håndhævelsen af EF-lovgivningen i det indre marked (3),

som henviser til Kommissionens meddelelse af 3. maj 1995 til Europa-Parlamentet og Rådet om sanktioner i forbindelse med gennemførelsen af EF-lovgivningen vedrørende det indre marked (4), og

som tager følgende i betragtning:

For så vidt angår det indre marked, er Fællesskabet overgået fra en fase, der var kendetegnet ved et betydeligt lovgivningsarbejde, til en fase, hvor hovedvægten lægges på den praktiske gennemførelse af de fælles regler; det drejer sig navnlig nu om at sikre, at direktiverne gennemføres korrekt og i det hele taget, at fællesskabsreglerne gennemføres ensartet og effektivt i overensstemmelse med konklusionerne fra Det Europæiske Råd i Essen (1994);

effektive sanktioner er et af elementerne i den samlede ordning, som skal sikre gennemførelsen af bestemmelserne om det indre marked;

i henhold til traktatens artikel 5 træffer medlemsstaterne alle almindelige eller særlige foranstaltninger, som er egnede til at sikre opfyldelsen af de forpligtelser, som følger af traktaten, eller af retsakter vedtaget af Fællesskabets institutioner;

i erklæring (nr. 19) om gennemførelsen af fællesskabsretten udtales det - samtidig med at det anerkendes, at det tilkommer hver medlemsstat at fastlægge den bedst mulige måde at anvende bestemmelser i fællesskabsretten på under hensyn til medlemsstatens egne institutioner, dens retssystem og andre for denne stat gældende vilkår - at det af hensyn til Fællesskabets rette funktion er afgørende, at de foranstaltninger, der træffes i de forskellige medlemsstater, bevirker, at fællesskabsretten anvendes lige så effektivt og lige så strengt, som det er tilfældet med anvendelsen af deres nationale lovgivning;

hvis der ikke findes effektive, forholdsmæssige og afskrækkende sanktioner i tilfælde af overtrædelse af fællesskabsretten, skader det troværdigheden af de fælles regler, og det påvirker vilkårene for Unionens borgere, idet dette kan indgribe i konkurrencevilkårene og de almene interesser, der er omhandlet i de fælles bestemmelser;

visse af Fællesskabets retsakter indeholder allerede bestemmelser om sanktioner ved tilsidesættelse af de deri indeholdte foranstaltninger;

det fremgår af EF-Domstolens praksis (5), at medlemsstaterne, når der ikke findes en særlig bestemmelse i en fællesskabsforordning, der fastsætter en sanktion for overtrædelser, eller når der i forordningen med hensyn hertil henvises til nationale administrativt eller ved lov fastsatte bestemmelser, i medfør af traktatens artikel 5 skal træffe alle foranstaltninger, som er egnede til at sikre fællesskabsrettens gennemslagskraft, navnlig ved at sanktionen skal være effektiv, stå i rimeligt forhold til overtrædelsen og have en afskrækkende virkning;

der bør på passende måde fastsættes tilsvarende regler for det indre marked;

en sammenhængende og fælles løsning for spørgsmålet om effektive sanktioner inden for det indre marked kan bidrage til at sikre både en loyal konkurrence på rimelige vilkår og beskyttelse af de almene interesser, som er omhandlet i de fælles bestemmelser;

bestemmelserne om sanktioner bør ligeledes indføjes i forbindelse med gennemførelsen af Fællesskabets retsakter i medlemsstaternes nationale retsorden;

i betragtning af de undertiden betydelige forskelle, som Kommissionen har konstateret i forbindelse med undersøgelsen af gennemførelsen og anvendelsen af de fælles bestemmelser, er det, som Kommissionen har understreget i den ovennævnte meddelelse af 3. maj 1995, vigtigt at sikre gennemsigtigheden i de nationale sanktionsordninger, således at det kan konstateres, at sanktionerne er effektive, forholdsmæssige og afskrækkende;

såfremt der konstateres alvorlige vanskeligheder for, at det indre marked kan fungere tilfredsstillende på grund af forskelle mellem de nationale sanktionsordninger, skal der gøres forsøg på at nå til løsninger med henblik på om nødvendigt at sikre, at sanktionerne er lige effektive i hele Unionen under overholdelse af Fællesskabets og medlemsstaternes respektive kompetencer samt principperne i medlemsstaternes nationale ret og, i overensstemmelse med konklusionerne fra Det Europæiske Råd i Edinburgh (1992), under hensyn til subsidiaritetsprincippet og proportionalitetsprincippet;

andre foranstaltninger bidrager ligeledes til den optimale gennemførelse af det indre marked, bl.a. udbygningen af det administrative samarbejde samt forbedringen af klageprocedurernes effektivitet;

UNDERSTREGER i lighed med Kommissionen, at den korrekte anvendelse af fællesskabsretten først og fremmest er afhængig af en korrekt og reel gennemførelse af de fælles bestemmelser samt af et godt administrativt samarbejde, som bygger på gennemsigtighed; i henhold til Rådets resolution af 16. juni 1994 (6) og på baggrund af Kommissionens undersøgelser, skal et sådant administrativt samarbejde styrkes, når der er grund til det, inden for de sektorer, hvor det er mindst udbygget, og skal under alle omstændigheder opfylde kravene om en ensartet og effektiv gennemførelse af fællesskabsreglerne;

BEKRÆFTER, at det, for at Fællesskabet kan fungere efter hensigten, er nødvendigt at øge den gensidige tillid og gennemsigtighed mellem administrationerne og derigennem sørge for, at fællesskabslovgivningen gennemføres reelt, effektivt og ensartet i samtlige medlemsstater;

ERKENDER, at både anvendelsesområdet for lovgivningen om det indre marked og de berørte områders særlige karakteristika kræver en velfunderet, pragmatisk og sektorbestemt løsning på sanktionsspørgsmålet;

ER ENIGT OM, at det er nødvendigt, at de nationale sanktionsordninger i forbindelse med overtrædelse af de forpligtelser, som følger af fællesskabsretten, er gennemsigtige, så Fællesskabet kan sikre sig, at de nationale ordninger er forholdsmæssige og afskrækkende, og at de dermed er medvirkende til at begrænse Fællesskabets indgriben i sanktionsspørgsmål til det, er er absolut nødvendigt for, at det indre marked fungerer tilfredsstillende i hver enkelt sektor; at såfremt der konstateres alvorlige vanskeligheder for, at det indre marked kan fungere tilfredsstillende, på grund af forskelle mellem de nationale sanktionsordninger, skal der gøres forsøg på at nå til løsninger med henblik på om nødvendigt at sikre, at sanktionerne er lige effektive i hele Unionen under overholdelse af Fællesskabets og medlemsstaternes respektive kompetencer samt principperne i medlemsstaternes nationale ret samt under hensyn til subsidiaritetsprincippet og proportionalitetsprincippet;

OPFORDRER medlemsstaterne til

a) aktivt at støtte arbejdet vedrørende sanktioner i forbindelse med det indre marked

b) at følge Kommissionens opfordring til at samarbejde ved de undersøgelser, den allerede har igangsat om disse spørgsmål

c) at sørge for, at der ved gennemførelsen af Fællesskabets retsakter i national ret træffes forholdsregler, som bevirker, at fællesskabsretten gennemføres lige så effektivt og strengt som medlemsstaternes nationale ret, samt at der vedtages sanktionsbestemmelser, der under alle omstændigheder er effektive, står i rimeligt forhold til overtrædelsen og har en afskrækkende virkning

d) at sørge for, at Kommissionen meddeles samtlige relevante oplysninger om deres gældende sanktionsordninger, når det er nødvendigt som led i underretning om fællesskabsrettens gennemførelse og anvendelse;

TILSKYNDER Kommissionen til i forbindelse med sit tilsyn med overholdelsen af traktaten og inden for rammerne af sin initiativret

a) at sikre, at direktiverne gennemføres korrekt, og mere generelt at fællesskabslovgivningen vedrørende det indre marked, herunder også sanktioner, gennemføres reelt og effektivt, samt at fortsætte sine bestræbelser på at udbygge det administrative samarbejde, når det er nødvendigt, og at forbedre klageprocedurerne

b) at fortsætte og udvide de undersøgelser, den har indledt på områder, hvor der er opstået særlige problemer, for hvilke der vil kunne udarbejdes specifikke løsninger

c) hvor dette er nødvendigt, at optage sanktionsbestemmelser i fremtidige forslag til fællesskabstekster, under hensyn til de eksempler på vejledende formuleringer, der findes i Kommissionens meddelelse om sanktioner i forbindelse med gennemførelsen af fællesskabslovgivningen vedrørende det indre marked

d) at sørge for, at sanktionsbestemmelserne i fremtiden indgår i de foranstaltninger, der skal gives meddelelse om i medfør af fællesskabsreglerne om det indre marked

e) i givet fald at træffe foranstaltninger eller fremsætte forslag til på passende måde at løse de problemer, der opstår i forbindelse med den derved skabte gennemsigtighed, bl.a. med henblik på om nødvendigt at sikre, at sanktionerne er lige effektive i hele Unionen, under overholdelse af Fællesskabets og medlemsstaternes respektive kompetencer samt principperne i medlemsstaternes nationale ret under hensyn til subsidiaritetsprincippet og proportionalitetsprincippet

f) at tage problematikken med sanktioner ved overtrædelser af fællesskabsretten med i betragtning i sin årsberetning om gennemførelsen af fællesskabsretten;

GIVER TILSAGN OM, at det vil overveje de forslag, som Kommissionen fremsætter i de kommende måneder, i en åben og konstruktiv ånd for at sikre, at sanktionerne for overtrædelser af bestemmelserne om det indre marked bliver effektive, står i rimeligt forhold til overtrædelsen og har en afskrækkende virkning.

(1) EFT nr. C 334 af 18. 12. 1992, s. 1.

(2) KOM(93) 632 endelig udg.

(3) EFT nr. C 179 af 1. 7. 1994, s. 1.

(4) KOM(95) 162 endelig. udg.

(5) Sml. 1989, Sag nr. 68/88, præmis 23 og 24 (s. 2984).

(6) Rådets resolution af 16. juni 1994 om udbygning af det administrative samarbejde i forbindelse med gennemførelsen og håndhævelsen af EF-lovgivningen i det indre marked, EFT nr. C 179 af 1. 7. 1994, s. 1.